In pledoyer per siemis ed illusiuns
Il teater Muntanellas mussa il musical «L’um da La Mancha» 

(cp) Suenter in lung temp da preparaziun ha lieu gievgia, ils 7 da zercladur, en l‘Arena grischuna a Cazas la premiera dal musical da las Muntanellas «L‘um da La Mancha». Il toc tragicomic raquinta l‘istorgia da Don Quijote – e lascha il medem mument reviver ses creader Miguel de Cervantes. Cun «Irma la Douce» ha il teater Muntanellas gia represchentà avant in pèr onns in musical fitg renumà, e cun «L’um da La Mancha» mussa el ussa anc ina giada in dals pli enconuschents musicals dal mund. L’ovra da l’autur Dale Wasserman, dal cumponist Mitch Leigh e dal textader Joe Darion è vegnida translatada en passa 40 linguas e preschentada sur onns cun grond success al Broadway. Sut la reschia da Philipp Lenz e la direcziun musicala da Christian Klucker mettan uss bunamain 40 participantas e participants sin tribuna, in bun tozzel musicistas e musicists d’orchester e nundumbraivels gidanters l’Arena grischuna a Cazas enavos en il 16avel tschientaner. 

Gieu da rollas en praschun 
Il toc «L’um da La Mancha» gioga en ina praschun a Sevilla. Miguel de Cervantes, il creader da la renumada figura Don Quijote, sa chatta en praschun per-quai ch’el ha da dar pled e fatg davant l’inquisiziun. Ses cumpraschuniers – brigants, laders ed assassins – èn a l’entschatta tut auter che gentils: Ils dus novarrivads, Don Quijote e ses servient Sancho, vegnan spogliads strusch ch’els èn arrivads. 
En questa charplina vegn a la glisch il sulet manuscrit dal «Don Quijote». Per che quel na vegnia betg destruì, surpleda l’autur ses cumpraschuniers da represchentar cuminaivlamain il cuntegn da sia novella. Suenter in’emprima sceptica plascha l’idea als praschuniers ed il gieu cumenza. 

Participantas e participants da l‘entir Grischun 
Per «L’um da La Mancha» ha Ueli Binggeli creà ina culissa impressiunanta cun in’illuminaziun armonica che furma in’unitad cun il bajetg radund da l’Arena. Las rollas principalas dal musical da las Muntanellas giogan Terzio Paganini (Cervantes/Don Quijote), Erwin Nold (servient/Sancho) e Lucrezia Curtins-Sigron (Aldonza); ils ulteriurs participants, chantadurs e statists vegnan da las pli differentas regiuns dal chantun. En l’orchester sunan Domeic Janett, Eckart Fritz ed autras persunalitads enconuschentas en il Grischun e sur ils cunfins dal chantun ora. 
Aposta per la producziun «L’um da La Mancha» è vegnida endrizzada en l’ustaria da l’Arena grischuna ina Bodega, en la quala ins po sagiar avant la represchentaziun (a partir da las 18.30) spaisas spagnolas. Durant la pausa e suenter il toc datti tapas e bavrondas en la Bodega. I vegn giavischà da reservar ils plazs per la tschaina en l’ustaria; ins po far quai tar il post da prevendita da bigliets da l’uniun da traffic Tusaun. Tgi che na vul betg spetgar davant la cassa da saira, va gist sez pe ils bigliets reservads tar l’uniun da traffic. 

Betg mo davart Don Quijote 
Mintgin enconuscha el, il chavalier che lutga cun ils mulins da vent, che passenta bleras aventuras cun ses chaval Rosinante e ses fidaivel servient Sancho – e daventa l’unfrenda da bain inquala illusiun. Don Quijote, la figura da novella, cun la quala Miguel de Cervantes è daventà famus en l’entir mund, n’è dentant betg mo il veneratur galant da la paupra matta Aldonza che daventa en ses egls la nobla Dulcinea. Almain betg per Dale Wasserman, l’autur dal musical; el dovra las aventuras dal Don Quijote era per preschentar al public la persuna fascinanta da Miguel de Cervantes. 
Cumplettamain cunter la tendenza da lez temp dal teater absurd ha el creà cun ses toc ils onns sessanta in pledoyer per l’illusiunar ch’è per el «il basegn spiertal il pli ferm da l’uman e la funcziun la pli essenziala da sia fantasia». «I na serva da daventar nar be per cas, ins sto daventar nar aposta», circumscriva Wasserman ina frasa da Don Quijote. «L’essenzial da questa figura èn las collisiuns permanentas da l’illusiun e da la realitad. Tge gudogna? Jau elegel l’illusiun, aposta. Pertge che l’illusiun è l’elecziun preferida en in mund, en il qual la realitad destruescha memia savens il spiert». 

Fantasia enstagl trista realitad 
Quai plascha er al reschissur Philipp Lenz vi dal musical da l’American: «La figura da Cervantes ans di: Guarda il mund sco quai ch’el duess esser, betg simplamain uschia sco ch’el è. Avair fantasia, crair en il nunpussaivel enstagl vesair adina mo la trista realitad – questas chaussas m’han impressiunà.» Sco en la famusa chanzun «Il siemi nunpussaivel» dal musical: «Ed il mund survegn ina glisch pli clera/perquai ch’in um, oh, uschè gugent/or da la notg, sez tschorv, ha stendì ses maun/vers tai, staila nuncuntanschibla!» 

Dal reminent: Infurmaziuns pli detagliadas davart il teater Muntanellas e la producziun actuala «L’um da La Mancha» datti er en l’Internet sut «www.muntanellas.ch). Teater Muntanellas: «L’um da La Mancha». Represchentaziuns en l’Arena grischuna a Cazas: 7 da zercladur (premiera) fin 23 da zercladur, mintgamai mesemna fin sonda. Entschatta: 20.00 (avertura da las portas cun cassa da saira ed ustaria Bodega a partir da las 18.30). Prevendita tar l’uniun da traffic, Tusaun, tel. 081 651 11 34 (er per reservar plazs en la Bodega).